text:
MUTU 8
Kodi Ufumu wa Mulungu N’chiyani?
Kodi Baibulo limatiuza chiyani za Ufumu wa Mulungu?
Kodi Ufumu wa Mulungu udzachita chiyani?
Kodi Ufumuwo udzakwaniritsa liti chifuniro cha Mulungu pa dziko lapansi?
ANTHU mamiliyoni pa dziko lonse amalidziwa pemphero limene ambiri amalitcha Pemphero la Atate Wathu Wakumwamba, kapena Pemphero la Ambuye. Maina onse awiriwa amatchula pemphero lodziwika bwino limene Yesu Kristu mwiniyo anapereka ngati pemphero la chitsanzo. Pemphero limenelo lili ndi tanthauzo lofunika kwambiri. Tifotokoza za mapempho atatu oyambirira a m’pempherolo. Zimenezi zikuthandizani kudziwa zambiri zimene Baibulo kwenikweni limaphunzitsa.
2 Ku chiyambi kwa pemphero la chitsanzo limeneli, Yesu analangiza omvera ake kuti: “Chifukwa chake pempherani inu chomwechi: Atate wathu wa Kumwamba, Dzina lanu liyeretsedwe. Ufumu wanu udze. Kufuna kwanu kuchitidwe, monga Kumwamba chomwecho pansi pano.” (Mateyu 6:9-13) Kodi mapempho atatu amenewa amatanthauzanji?
3 Taphunzira kale zambiri zokhudza dzina la Mulungu lakuti Yehova. Tafotokozaponso za chifuniro cha Mulungu, zimene wachita ndi zimene adzachitiranso anthu m’tsogolo. Koma, kodi Yesu anali kunena za chiyani pamene anatilangiza kupemphera kuti: “Ufumu wanu udze”? Kodi Ufumu wa Mulungu n’chiyani? Nanga kubwera kwa Ufumuwo kudzayeretsa bwanji dzina la Mulungu? Komanso kodi kubwera kwa Ufumuwo kumakhudzana bwanji ndi kuchitika kwa chifuniro cha Mulungu?
KODI UFUMU WA MULUNGU NDI CHIYANI?
4 Ufumu wa Mulungu ndi boma lenileni lokhazikitsidwa ndi Yehova Mulungu. Bomalo ndi lolamuliridwa ndi Mfumu yosankhidwa ndi Mulungu. Kodi Mfumu ya Ufumu wa Mulungu ndani? Ndi Yesu Kristu. Yesu monga Mfumu, ndi wamkulu kuposa olamulira onse aumunthu. Amatchedwa “Mfumu ya mafumu ndi Mbuye wa ambuye.” (1 Timoteo 6:15) Iye ali ndi mphamvu zokhoza kuchita zinthu zabwino kuposa wolamulira waumunthu aliyense, ngakhale atakhala wabwino chotani.
5 Kodi likulu la Ufumu wa Mulungu lili kuti? Chabwino, kodi Yesu ali kuti? Muyenera kuti mukukumbukira zimene munaphunzira, zakuti Yesu anaphedwa mwa kum’khomerera pa mtengo wozunzikirapo, ndipo pambuyo pake anaukitsidwa. Pasanapite nthawi yaitali, anakwera kumwamba. (Machitidwe 2:33) Inde, kumwambako n’kumene Ufumu wa Mulungu uli. Ndicho chifukwa chake Baibulo limautcha ‘ufumu wa kumwamba.’ (2 Timoteo 4:18) Ngakhale kuti Ufumu wa Mulungu uli kumwamba, udzalamulira dziko lonse lapansi.—Chivumbulutso 11:15.
6 Kodi n’chiyani chikupangitsa Yesu kukhala Mfumu yabwino kwambiri? Chifukwa chimodzi n’chakuti, iye sadzafa konse. Poyerekeza Yesu ndi mafumu aumunthu, Baibulo limati za iye: “Amene Iye yekha ali nawo moyo wosatha, wakukhala m’kuunika kosakhozeka kufikako.” (1 Timoteo 6:16) Zimenezi zikutanthauza kuti zabwino zonse zimene Yesu akuchita n’zokhalitsa. Ndipo adzachitadi zinthu zambiri zopindulitsa anthu.
7 Taganizirani ulosi wa m’Baibulo uwu wonena za Yesu: “Mzimu wa Yehova udzam’balira iye mzimu wanzeru ndi wakuzindikira, mzimu wa uphungu ndi mphamvu, mzimu wakudziwa ndi wakuopa Yehova; ndipo adzakondwera nako kumuopa Yehova, ndipo sadzaweruza monga apenya maso, sadzadzudzula mwamphekesera: koma ndi chilungamo adzaweruza aumphawi, nadzadzudzulira ofatsa a m’dziko mowongoka.” (Yesaya 11:2-4) Mawu amenewa amasonyeza kuti Yesu anali kudzakhala Mfumu ya chilungamo ndi yachifundo kwa anthu pa dziko lapansi. Kodi mungakonde kukhala ndi wolamulira ngati ameneyo?
8 Nayi mfundo ina yonena za Ufumu wa Mulungu: Yesu sadzalamulira yekha ayi. Adzakhala ndi ena amene adzalamulira naye limodzi. Mwachitsanzo, mtumwi Paulo anauza Timoteo kuti: “Ngati tipirira, tidzachitanso ufumu ndi Iye.” (2 Timoteo 2:12) Inde, Paulo, Timoteo, ndi okhulupirika ena amene Mulungu wawasankha, adzalamulira limodzi ndi Yesu mu Ufumu wakumwamba. Kodi ndi angati amene adzapeza mwayi umenewo?
9 Monga tinatchulira m’Mutu 7 wa buku lino, mtumwi Yohane anaona masomphenya. Mmenemo anaona “Mwanawankhosayo [Yesu Kristu] ali kuimirira pa phiri la Ziyoni, [malo ake achifumu kumwamba] ndipo pamodzi ndi Iye zikwi zana mphambu makumi anayi kudza anayi, akukhala nalo dzina lake ndi dzina la Atate wake lolembedwa pamphumi pawo.” Kodi okwanira 144,000 amenewo ndani? Yohane mwiniyo akutiuza kuti: “Iwo ndiwo amene atsata Mwanawankhosa kulikonse amukako. Iwowa anagulidwa mwa anthu, zipatso zoundukula kwa Mulungu ndi kwa Mwanawankhosa.” (Chivumbulutso 14:1, 4) Inde, iwo ndi otsatira okhulupirika a Yesu Kristu, osankhidwa kuti akalamulire naye kumwamba. Ataukitsidwa ku imfa kupita ku moyo wakumwamba, “adzalamulira dziko lapansi monga mafumu” limodzi ndi Yesu. (Chivumbulutso 5:10) Kuchokera m’nthawi za atumwi, Mulungu wakhala akusankha Akristu okhulupirika kuti akwaniritse chiwerengero cha 144,000.
10 Dongosolo lakuti Yesu limodzi ndi a 144,000 akalamulire anthu onse ndi la chikondi kwambiri. Chifukwa chimodzi n’chakuti, Yesu anakhalapo munthu ndipo kuvutika amakudziwa bwino lomwe. Kunena za Yesu, Paulo anati, “sitili naye mkulu wa ansembe wosatha kumva chifundo ndi zofooka zathu; koma wayesedwa m’zonse monga momwe ife, koma wopanda uchimo.” (Ahebri 4:15; 5:8) Olamulira anzake nawonso monga anthu akhala akuvutika ndiponso kupirira. Komanso, akhala akulimbana ndi zofooka za kupanda ungwiro, limodzi ndi kupirira matenda a mitundumitundu. Ndithudi, iwo amamvetsa mavuto amene anthu timakumana nawo!
KODI UFUMU WA MULUNGU UDZACHITA CHIYANI?
11 Pamene Yesu anati, ophunzira ake ayenera kupempherera Ufumu wa Mulungu kuti ubwere, ananenanso kuti ayenera kupempherera chifuniro cha Mulungu kuti chichitike “monga kumwamba, chomwecho pansi pano.” Mulungu ali kumwamba, ndipo nthawi zonse chifuniro chake chakhala chikuchitidwa kumwambako ndi angelo ake okhulupirika. Komabe, m’Mutu 3 wa buku lino, tinaphunzira kuti mngelo wina woipa analeka kuchita chifuniro cha Mulungu. Ndiponso mngeloyo anachititsa Adamu ndi Hava kuchimwa. M’Mutu 10, tidzaphunzira zambiri zimene Baibulo limanena zokhudza mngelo woipayo, wotchedwa Satana Mdyerekezi. Satanayo, limodzi ndi angelo amene anasankha kum’tsatira otchedwa ziwanda, analoledwa kukhalabe kumwambako kwa kanthawi. Choncho panthawiyo, si onse kumwambako amene anali kuchita chifuniro cha Mulungu. Koma zimenezo zinali kudzasintha poyamba kulamulira Ufumu wa Mulungu. Mfumu yolongedwa kumeneyo, Yesu Kristu, anali kudzachita nkhondo ndi Satana.—Chivumbulutso 12:7-9.
12 Mawu aulosi otsatirawa akufotokoza zimene zinali kudzachitika: “Ndipo ndinamva mawu akulu m’Mwamba, nanena, Tsopano zafika chipulumutso, ndi mphamvu, ndi ufumu za Mulungu wathu, ndi ulamuliro wa Kristu wake; pakuti wagwetsedwa wonenera wa abale athu [Satana], wakuwanenera pamaso pa Mulungu wathu usana ndi usiku.” (Chivumbulutso 12:10) Kodi mwaona zochitika ziwiri zofunika kwambiri zimene akufotokoza m’vesi ya m’Baibulo imeneyi? Choyamba, Ufumu wa Mulungu umene Mfumu yake ndi Yesu Kristu ukuyamba kulamulira. Chachiwiri, Satana akugwetsedwa pa dziko lapansi kuchokera kumwamba.
13 Kodi zochitika ziwiri zimenezo zakhala ndi zotsatirapo zotani? Pa zimene zinachitika kumwamba, timawerenga kuti: “Chifukwa chake, kondwerani, miyamba inu, ndi inu akukhala momwemo.” (Chivumbulutso 12:12) Inde, angelo okhulupirika kumwambako akusangalala. Akusangalala chifukwa aliyense kumeneko ndi wokhulupirika kwa Yehova Mulungu. Zili choncho chifukwa Satana limodzi ndi ziwanda zake kulibenso kumwambako. Kuli mtendere wokhawokha ndi mgwirizano basi. Inde, chifuniro cha Mulungu chikuchitika kumwamba.
14 Nanga bwanji za dziko lapansi? Baibulo limati: “Tsoka mtunda ndi nyanja, chifukwa mdyerekezi watsikira kwa inu, wokhala nawo udani waukulu, podziwa kuti kam’tsalira kanthawi.” (Chivumbulutso 12:12) Satana ndi wokwiya chifukwa chakuti anam’gwetsa kuchokera kumwamba, komanso chifukwa chakuti watsala ndi nthawi yochepa kwambiri. Pokhala wokwiya chomwecho, akuchititsa mavuto, kapena “tsoka,” pa dziko lapansi. Tidzaphunzira zambiri za “tsoka” limenelo m’mutu wotsatira. Popeza zinthu zili chomwecho, tingafunse kuti, Kodi zingatheke bwanji kuti Ufumu upangitse chifuniro cha Mulungu kuchitika pa dziko lapansi?
15 Chabwino, kumbukirani kuti chifuniro cha Mulungu chokhudza dziko lapansi n’chiyani. Munachiphunzira m’Mutu 3. Mu Edene, Mulungu anasonyeza kuti chifuniro chake chinali chakuti dziko lapansili likhale paradaiso. Inde, anafuna kuti likhale ndi anthu olungama okhaokha ndiponso kuti asamafe. Koma Satana anachimwitsa Adamu ndi Hava. Zimenezo zinakhudza kukwaniritsidwa kwa chifuniro cha Mulungu chokhudza dziko lapansi. Koma si kuti chifuniro chakecho chinasintha ayi. Chikali cholinga cha Yehova kuti, ‘olungama adzalandire dziko lapansi, nadzakhale momwemo kosatha.’ (Salmo 37:29) Ndipo Ufumu wa Mulungu udzakwaniritsa zimenezo. M’njira yotani?
16 Taonani ulosi wopezeka pa Danieli 2:44. Pamenepo timawerenga kuti: “Ndipo masiku a mafumu aja Mulungu wa Kumwamba adzaika ufumu woti sudzawonongeka ku nthawi zonse, ndi ulamuliro wake sudzasiyidwira mtundu wina wa anthu, koma udzaphwanya ndi kutha maufumu awo onse, nudzakhala chikhalire.” Kodi zimenezi zikutiuzanji za Ufumu wa Mulungu?
17 Choyamba, zikutiuza kuti Ufumu wa Mulungu unali kudzakhazikitsidwa mu “masiku a mafumu aja,” kapena kuti pamene maufumu ena akalipo. Chachiwiri, zikutiuza kuti Ufumuwo udzakhalapo kwa muyaya. Sudzagonjetsedwa ndi kulowedwa m’malo ndi boma lina ayi. Chachitatu, tikuona kuti padzakhala nkhondo pakati pa Ufumu wa Mulungu ndi maufumu a dzikoli. Koma Ufumu wa Mulungu udzapambana. Potsirizira pake, ndiwo udzakhala ufumu wokha wolamulira anthu onse. Pamenepo, anthu adzakhala mu ulamuliro wosangalatsa kwambiri umene sanaonepo.
18 Baibulo limanena zambiri za nkhondo yomalizira imeneyo ya pakati pa Ufumu wa Mulungu ndi maboma a dzikoli. Mwachitsanzo, limaphunzitsa kuti pamene mapeto akuyandikira, mizimu yoipa idzafalitsa mabodza kuti inyenge “mafumu a dziko lonse.” Ndi cholinga chotani? Ndi cholinga cha “kuwasonkhanitsira [mafumuwo] ku nkhondo ya tsiku lalikulu la Mulungu.” Mafumu a pa dziko lapansi adzasonkhanitsidwa pamodzi “ku malo otchedwa m’Chihebri Harmagedo.” (Chivumbulutso 16:14, 16) Chifukwa cha zimene zanenedwa m’mavesi awiri amenewa, nkhondo yomalizirayo pakati pa maboma a anthu ndi Ufumu wa Mulungu imatchedwa nkhondo ya Harmagedo, kapena kuti Armagedo.
19 Kodi Ufumu wa Mulungu udzakwaniritsa chiyani ndi nkhondo ya Armagedo? Taganiziraninso za chifuniro cha Mulungu chokhudza dziko lapansi. Cholinga cha Yehova Mulungu n’chakuti dziko lapansi lidzale ndi anthu angwiro ndi olungama okhaokha, kuti am’tumikire m’Paradaiso. Kodi n’chiyani chikulepheretsa zimenezi kuti zichitike tsopano lino? Choyamba ndife ochimwa, ndipo timadwala ndi kufa. Komabe, tinaphunzira m’Mutu 5 kuti Yesu anatifera kuti tidzakhale ndi moyo kwamuyaya. Muyenera kuti mukukumbukira mawu olembedwa mu Uthenga Wabwino wa Yohane akuti: “Pakuti Mulungu anakonda dziko lapansi kotero, kuti anapatsa Mwana wake wobadwa yekha, kuti yense wakukhulupirira Iye asatayike, koma akhale nawo moyo wosatha.”—Yohane 3:16.
20 Vuto lina n’lakuti anthu ambiri amachita zinthu zoipa. Amanena mabodza, amanamiza ena, ndipo amachita za chiwerewere. Safuna kuchita chifuniro cha Mulungu. Anthu ochita zinthu zoipa adzawonongedwa pa nkhondo ya Mulungu ya Armagedo. (Salmo 37:10) Palinso chifukwa china chimene chifuniro cha Mulungu sichikuchitika pa dziko lapansi. Chifukwa chake n’chakuti, maboma sakulimbikitsa anthu kuchita chifuniro cha Mulungu. Maboma ambiri akhala opanda mphamvu, ena ankhanza, ndiponso ena akatangale. Baibulo limanena mosapita m’mbali kuti: “Wina apweteka mnzake pom’lamulira.”—Mlaliki 8:9.
21 Pambuyo pa Armagedo, anthu adzalamulidwa ndi boma limodzi lokha, Ufumu wa Mulungu. Ufumu umenewo udzakwaniritsa chifuniro cha Mulungu ndi kubweretsa madalitso abwino koposa. Mwachitsanzo, udzachotsa Satana ndi ziwanda zake. (Chivumbulutso 20:1-3) Mphamvu ya nsembe ya Yesu idzagwira ntchito mwakuti anthu okhulupirika sadzadwalanso kapena kufa. M’malo mwake, anthu adzakhala ndi moyo kosatha mu Ufumuwo. (Chivumbulutso 22:1-3) Dziko lapansi lidzakonzedwa kukhala paradaiso. Motero, Ufumuwo udzapangitsa kuti chifuniro cha Mulungu chichitike pa dziko lapansi. Ndiponso udzayeretsa dzina la Mulungu. Kodi zimenezi zikutanthauza chiyani? Zikutanthauza kuti potsirizira pake, aliyense mu Ufumu wa Mulungu adzalemekeza dzina la Yehova.
KODI NDI LITI PAMENE UFUMU WA MULUNGU UDZACHITAPO KANTHU?
22 Pamene Yesu anauza otsatira ake kupemphera kuti, “Ufumu wanu udze,” zinali zoonekeratu kuti Ufumuwo unali usanabwere panthawiyo. Kodi unabwera pamene Yesu anakwera kumwamba? Ayi, chifukwa onse awiri Petro ndi Paulo ananena kuti Yesu ataukitsidwa, ulosi wa pa Salmo 110:1 unakwaniritsidwa wakuti: “Yehova ananena kwa Ambuye wanga, khalani pa dzanja lamanja langa, kufikira nditaika adani anu chopondapo mapazi anu.” (Machitidwe 2:32-34; Ahebri 10:12, 13) Anafunikira kuyembekeza kaye.
23 Kuyembekeza kwa nthawi yaitali bwanji? M’zaka za m’ma 1800, ophunzira Baibulo oona mtima anawerengetsa kuti nthawi yoyembekezayo idzatha mu 1914. (Kuti mumve zambiri za chaka chimenechi, onani Za Kumapeto.) Zochitika zokhudza dziko lonse zimene zinayamba mu 1914, zimatsimikizira kuti ophunzira Baibulo oona mtima amenewa anawerengetsa zaka molondola. Kukwaniritsidwa kwa ulosi wa m’Baibulo kumasonyeza kuti mu 1914 Kristu anakhala Mfumu. Umasonyezanso kuti chaka chimenecho, Ufumu wa Mulungu wakumwamba unayamba kulamulira. Choncho, ifeyo tikukhala mu “kanthawi” kamene kam’tsalira Satana. (Chivumbulutso 12:12; Salmo 110:2) Tikhoza kunenanso motsimikiza kuti posachedwapa, Ufumu wa Mulungu udzachitapo kanthu kuti chifuniro cha Mulungu chichitike pa dziko lapansi. Kodi zimenezi zikumveka kukhala nkhani yosangalatsa kwa inu? Kodi mukukhulupirira kuti zidzachitikadi? Mutu wotsatira udzakuthandizani kuona kuti Baibulo limaphunzitsadi zinthu zimenezi.
ZIMENE BAIBULO LIMAPHUNZITSA
- Ufumu wa Mulungu ndi boma la kumwamba, ndipo Yesu Kristu ndiye Mfumu yake. Anthu okwanira 144,000 akutengedwa pa dziko lapansi kuti akalamulire limodzi ndi Yesu.—Chivumbulutso 14:1, 4.
- Ufumuwo unayamba kulamulira mu 1914, ndipo panthawi imeneyo Satana anachotsedwa kumwamba ndi kuponyedwa ku dziko lapansi.—Chivumbulutso 12:9.
- Posachedwapa Ufumu wa Mulungu udzawononga maboma a anthu, ndipo dziko lapansi lidzakhala paradaiso.—Chivumbulutso 16:14, 16.
Mafunso a Nkhaniyi
1. Kodi ndi pemphero lodziwika bwino liti limene tilifotokoze tsopano?
2. Kodi ndi zinthu zitatu ziti mwa zinthu zimene Yesu anaphunzitsa ophunzira ake kuti azizipempherera?
3. Kodi tifunikira kudziwa chiyani za Ufumu wa Mulungu?
4. Kodi Ufumu wa Mulungu n’chiyani, ndipo Mfumu yake ndani?
5. Kodi likulu la Ufumu wa Mulungu lili kuti, ndipo Ufumuwo udzalamulira ndani?
6, 7. Kodi n’chiyani chikupangitsa Yesu kukhala Mfumu yabwino kwambiri?
8. Kodi ndani amene adzalamulira limodzi ndi Yesu?
9. Kodi ndi angati amene adzalamulira limodzi ndi Yesu, ndipo Mulungu anayamba liti kuwasankha?
10. N’chifukwa chiyani lili dongosolo la chikondi kuti Yesu limodzi ndi a 144,000 adzalamulire anthu?
11. N’chifukwa chiyani Yesu ananena kuti ophunzira ake ayenera kupemphera kuti chifuniro cha Mulungu chichitike kumwamba?
12. Kodi pa Chivumbulutso 12:10 akufotokozapo zochitika ziwiri zofunika ziti?
13. Kodi kuchotsedwa kwa Satana kumwamba kwakhala ndi zotsatirapo zotani?
14. Kodi chachitika n’chiyani chifukwa cha kuponyedwa kwa Satana pa dziko lapansi?
15. Kodi chifuniro cha Mulungu chokhudza dziko lapansi n’chiyani?
16, 17. Kodi lemba la Danieli 2:44 limatiuzanji za Ufumu wa Mulungu?
18. Kodi nkhondo yomalizira pakati pa Ufumu wa Mulungu ndi maboma a dzikoli imatchedwa chiyani?
19, 20. Kodi n’chiyani chikulepheretsa chifuniro cha Mulungu kuchitika pa dziko lapansi tsopano lino?
21. Kodi Ufumuwo udzapangitsa bwanji chifuniro cha Mulungu kuchitika pa dziko lapansi?
22. Kodi timadziwa bwanji kuti Ufumu wa Mulungu sunabwere pamene Yesu anali pa dziko lapansi, kapena ataukitsidwa kumene?
23. (a) Kodi Ufumu wa Mulungu unayamba liti kulamulira? (b) Kodi mutu wotsatira udzafotokoza chiyani?


c: text/html

text:
Kodi N’zoona Kuti Akufa Angakhalenso ndi Moyo?
Kodi mungayankhe kuti . . .
inde?
iyai?
kapena?
ZIMENE BAIBO IMANENA
“Kudzakhala kuuka.”—Machitidwe 24:15, Baibulo la Dziko Latsopano.
MAPINDU OKHULUPILILA KUTI AKUFA ADZAUKA
Kukhulupilila zimenezi kudzakutonthozani munthu amene mumakonda akamwalila.—2 Akorinto 1:3, 4.
Simudzaopa imfa mopambanitsa.—Aheberi 2:15.
Mudzakhala ndi ciyembekezo ceni-ceni cakuti mudzaonanso okondedwa anu amene anamwalila.—Yohane 5:28, 29.
KODI TINGAKHULUPILILEDI ZIMENE BAIBO IMANENA?
Inde, pa zifukwa zitatu izi:
Mulungu ndiye Mlengi wa moyo. Baibo imacha Yehova Mulungu kuti ndi “kasupe wa moyo.” (Salimo 36:9; Machitidwe 17:24, 25) Iye amene anapatsa moyo colengedwa ciliconse, sangalephele kubwezeletsa moyo wa munthu amene wamwalila.
Mulungu anaukitsapo anthu m’nthawi zakale. Baibo imafotokoza za anthu 8 amene anaukitsidwa padziko lapansi. Anthu amenewo anali ana, akulu, amuna ndi akazi. Ena anali akufa kwa nthawi yocepa, koma mmodzi anali m’manda kwa masiku anai.—Yohane 11:39-44.
Mulungu ndi wofunitsitsa kuukitsanso akufa. Yehova amadana ndi imfa, ndipo amaiona kuti ndi mdani. (1 Akorinto 15:26) Iye ‘amalaka-laka’ kugonjetsa mdani ameneyo. Iye adzacotsapo imfa mwa kuukitsa akufa. Mulungu amafunitsitsa kuukitsa anthu amene ali m’cikumbukilo cake kuti adzakhalenso ndi moyo padziko lapansi.—Yobu 14:14, 15..
GANIZILANI FUNSO ILI
N’cifukwa ciani timakalamba ndi kufa?
Baibo imayankha funso limenelo pa GENESIS 3:17-19 ndi pa AROMA 5:12.

robotstxt: allowed

filter: keep


text:
NSANJA YA OLONDA AUGUST 2014
Kodi Mulungu Amakuonani Kuti Ndinu Wofunika?
Kodi n’chiyani chimasonyeza kuti Mulungu amatiganizira?
Kodi Mulungu Amakuganizirani?
Kodi n’zoona kuti Mulungu Wamphamvuyonse amakuganizirani inuyo?
Mulungu Amaona Zomwe Zikuchitika pa Moyo Wanu
N’chifukwa chiyani amatchedwa ‘Mulungu amene amaona chilichonse’?
Mulungu Amakumvetsani
Mulungu akamafufuza mtima wanu, samangoona zomwe mumalakwitsa. WEB:OnSiteAdTitleMulungu Amakumvetsani
Mulungu Angakulimbikitseni ndi Kukuthandizani
Kodi mungatani ngati mukuona kuti mavuto anu ndi ochepa kwambiri mukayerekezera ndi mavuto adzaoneni amene anthu ena akukumana nawo?
Mulungu Akufuna Kuti Mukhale Naye pa Ubwenzi
Kodi mungatani ngati mumakhulupirira kuti kuli Mulungu koma mukuona kuti simuli naye pa ubwenzi?
Ndinkamenya Nkhondo Yangayanga Yolimbana Ndi Kupanda Chilungamo Komanso Chiwawa
Antoine Touma anali katswiri wa Kung Fu, koma lemba la 1 Timoteyo 4:8 linamuthandiza kuti asinthe.
“Tamverani Maloto Amene Ine Ndinalota”
Mabanja ambiri omwe muli makolo ndi ana opeza angaphunzire zambiri pa zimene zinkachitika m’banja lomwe Yosefe anakulira.
Kodi Ndani Analenga Mulungu?
Kodi n’zosamveka kunena kuti Mulungu alibe chiyambi?
Kuyankha Mafunso a M’Baibulo
Kodi n’zoona kuti pali zipembedzo zina zimene sizikondweretsa Mulungu?
Zina zimene zili pawebusaiti
Kodi Mulungu Ndi Mphamvu Yosaoneka?
Baibulo limanena kuti Mulungu analenga zinthu zonse. Koma kodi iye amatiwerengera?


text:
Mlandu wa ziwalo wayamba
Bwalo la milandu lidakhali zii! powona mwana za zaka 10 yemwe adadulidwa ziwalo adatulukira kudzapereka umboni Lachisanu sabata yatha ku Zomba.
Naye woganiziridwa mlanduwu, Evason Musamude Chimera, a zaka 30 adaonekeranso pa bwalo lomwelo, limene lidasamukira m’chipinda cha odwala pachipatala chachikulu cha Zomba komwe mwanayo adagonekedwa.
Apatu adali asadanyamuke ku Ntaja m’boma la Machinga kukamva umboni wina, komwe mwanayo adachitidwa chipongwecho.
Woimira boma pamlanduwu Moses Gwengwe adauza majesitireti Robert Makaika kuti pali mboni ziwiri zimene zipereke umboni wawo kuphatikizapo mwana wa zaka zisanu ndi ziwiri amene anali
kuganiziridwa kuti adakopa mnzakeyo kupita kutchire komwe adakadulidwa ziwalo.
Anthu onse amene akuganiziridwa mlanduwu adaukana. Mwana wovulazidwayo adauza bwaloli kuti Chimera adamuvulaza kumaliseke pomudula ziwalo.
“Ndidatsatira anzanga kuphiri kokadya nthudza pamene ndidaona mkuluyu akubwera kutiopseza kuti atipha. Apa tonse tidayamba kuthawa koma ine nditagwa pansi ndi pamene adapeza mwayi wopanga zomwe amafunazo,” adatero mwanayo.
Iye adatinso akumavutika potaya madzi.
Ndipo ku Ntaja anthu ambiri adasonkhana kudzamvelera nawo mlanduwu pamene anthu enanso anayi adapereka umboni wawo. Wozenga mulanduwu a Makaika adauza bwaloli kuti apitiriza kumva umboni wina pa 9 Juni.


text:
ZA KUMAPETO
Kodi Mikayeli Mkulu wa Angelo Ndani?
MIKAYELI, yemwe ndi cholengedwa chauzimu, satchulidwa kawirikawiri m’Baibulo. Koma pamene watchulidwa, nthawi zonse amakhala akuchita chinachake. M’buku la Danieli, Mikayeli akulimbana ndi angelo oipa; m’kalata ya Yuda, akukangana ndi Satana; ndipo m’buku la Chivumbulutso, akumenyana ndi Mdyerekezi ndi ziwanda zake. Mwa kutchinjiriza ulamuliro wa Yehova ndi kumenyana ndi adani a Mulungu, Mikayeli amachita zinthu mogwirizana ndi tanthauzo la dzina lake. Dzinali limatanthauza kuti “Ndani Ali Ngati Mulungu?” Koma kodi Mikayeli ndani?
Nthawi zina anthu amadziwika ndi maina angapo. Mwachitsanzo, kholo lakale Yakobo amadziwikanso kuti Israyeli, ndipo mtumwi Petro amadziwikanso ndi dzina lakuti Simoni. (Genesis 49:1, 2; Mateyu 10:2) Mofananamo, Baibulo limasonyeza kuti Mikayeli ndi dzina lina la Yesu Kristu, lomwe anadziwika nalo asanabwere padziko lapansi komanso atachoka padziko lapansi. Tiyeni tione m’Malemba chifukwa chake tikunena choncho.
Mkulu wa angelo. Mawu a Mulungu amasimba za Mikayeli “mkulu wa angelo.” (Yuda 9) Mawu amenewa amatanthauzanso kuti “mngelo wamkulu.” Nthawi zonse mawu akuti “mkulu wa angelo” m’Baibulo amanena za munthu mmodzi, palibe pamene amanena za ambiri. Zimenezi zimasonyeza kuti pali mngelo mmodzi yekha woteroyo. Ndiponso, Yesu amatchulidwa kuti ali ndi udindo wa mngelo wamkulu. Ponena za Ambuye Yesu Kristu woukitsidwa, lemba la 1 Atesalonika 4:16 limati: “Ambuye adzatsika Kumwamba mwini yekha ndi mfuu, ndi mawu a mngelo wamkulu.” Motero mawu a Yesu akunenedwa kuti ndi mawu a mngelo wamkulu. Choncho lembali likuonetsa kuti Yesu mwiniyo ndiye Mikayeli, mkulu wa angelo.
Mtsogoleri wa gulu la nkhondo. Baibulo limanena kuti ‘Mikayeli ndi angelo ake anachita nkhondo ndi chinjoka…ndi angelo ake.’ (Chivumbulutso 12:7) Choncho Mikayeli ndi Mtsogoleri wa gulu la nkhondo la angelo okhulupirika. Buku la Chivumbulutso limanenanso kuti Yesu ndi Mtsogoleri wa gulu la nkhondo la angelo okhulupirika. (Chivumbulutso 19:14-16) Ndipo mtumwi Paulo anatchula mwachindunji “Ambuye Yesu” ndi ‘angelo ake amphamvu.’ (2 Atesalonika 1:7; Mateyu 16:27; 24:31; 1 Petro 3:22) Motero Baibulo limatiuza za Mikayeli ndi “angelo ake” ndiponso Yesu ndi “angelo ake.” (Mateyu 13:41) Popeza kuti palibe pamene Mawu a Mulungu amatiuza kuti kumwamba kuli magulu a nkhondo awiri a angelo okhulupirika, lina lotsogoleredwa ndi Mikayeli ndi lina lotsogoleredwa ndi Yesu, n’zomveka kunena kuti Mikayeli si winanso ayi koma Yesu Kristu pa udindo wake wa kumwamba.*
* Mfundo zina zosonyeza kuti Mikayeli ndi dzina la Mwana wa Mulungu zili m’buku la Samalani Ulosi wa Danieli! pamasamba 204 mpaka 205, ndiponso m’buku la Chingelezi lakuti Insight on the Scriptures, Voliyumu 2, pamasamba 393 mpaka 394. Mabukuwa amafalitsidwa ndi Mboni za Yehova.


text:
Kodi a Mboni za Yehova Ali ndi Baibulo Lawolawo?
A Mboni za Yehova akhala akugwiritsa ntchito Mabaibulo osiyanasiyana pophunzira Baibulo. Komabe timagwiritsa ntchito kwambiri Baibulo la Dziko Latsopano la Malemba Opatulika ngati lilipo m’chinenero chathu. Timalikonda Baibulo limeneli chifukwa chakuti limagwiritsa ntchito dzina la Mulungu, linamasuliridwa molondola komanso ndi losavuta kumva.
Kugwiritsa ntchito dzina la Mulungu. Anthu ena omasulira Baibulo anatchula maina a anthu amene anathandiza pa ntchito yomasulira koma analephera kupereka ulemu kwa munthu amene analemba Baibulo. Mwachitsanzo, m’Baibulo lina analembamo mayina oposa 70 a anthu amene anathandizira nawo pa ntchito yomasulira Baibuloli. Koma n’zodabwitsa kuti m’Baibuloli sanatchulemo ngakhale kamodzi dzina la Mulungu lakuti Yehova, yemwe analemba Baibulo.
Mosiyana ndi zimenezi, komiti ya anthu amene anamasulira Baibulo la Dziko Latsopano anabwezeretsa dzina la Mulungu m’malo ambirimbiri amene dzinali linkapezeka m’Baibulo loyambirira. Chochititsa chidwi n’chakuti anthu a m’komitiyi mayina awo sadziwika mpaka pano.
Kumasuliridwa molondola. Si Mabaibulo onse amene anamasulira molondola uthenga umene unali m’Baibulo loyambirira. Mwachitsanzo, m’Baibulo lina anamasulira mawu a palemba la Mateyu 7:13 motere: “Lowani pachipata chopapatiza. Pakuti chipata chopita ku gehena ndi chotakasuka ndipo msewu wopita kumeneko ndi wosavuta kuyenda.” Koma m’Baibulo loyambirira anagwiritsira ntchito mawu akuti “chiwonongeko,” osati “gehena.” Mwina amene anamasulira Baibuloli anaika mawu akuti “gehena” chifukwa ankakhulupirira kuti anthu oipa adzawotchedwa kwamuyaya kugehena. Koma Baibulo siliphunzitsa zimenezi. N’chifukwa chake palembali, Baibulo la Dziko Latsopano limanena molondola kuti: “Lowani pachipata chopapatiza. Pakuti msewu waukulu ndi wotakasuka ukupita kuchiwonongeko.”
Kumveka mosavuta. Baibulo lomasuliridwa molondola limafunikanso likhale losavuta kumva. Taonani chitsanzo ichi. Palemba la Aroma 12:11, mtumwi Paulo anagwiritsira ntchito mawu amene kungotengera mmene mawuwo alili amatanthauza “mpaka mzimu kuwira.” Popeza mawuwa ndi ovuta kumva m’chingerezi, Baibulo la Dziko Latsopano linatchula mawuwa m’njira yosavuta kumva. Baibuloli linanena kuti Akhristu ayenera ‘kuyaka ndi mzimu.’
Kuwonjezera pa kugwiritsa ntchito dzina la Mulungu, kumasuliridwa molondola komanso kusavuta kumva, Baibulo la Dziko Latsopano lilinso ndi ubwino wina. Ubwino wake ndi wakuti Baibuloli limaperekedwa mopanda mtengo weniweni koma anthu amapereka ndalama mwakufuna kwawo. Izi zathandiza kuti anthu mamiliyoni ambiri amene mwina sakanakwanitsa kugula, aziwerenga Baibulo m’chinenero chawo.


text:
Kodi Mumagwira Nawo Ntchito Yothandiza Ena Pakagwa Tsoka?
Inde, a Mboni za Yehova nthawi zambiri amathandiza ena pakagwa tsoka. Timathandiza anthu a Mboni anzathu komanso omwe si a Mboni. Timachita zimenezi potsatira malangizo a m’Baibulo opezeka pa Agalatiya 6:10 akuti: “Tiyeni tichitire onse zabwino, koma makamaka abale ndi alongo athu m’chikhulupiriro.” Pa nthawi yovutayi, timayesetsanso kuthandiza anthu amene akhudzidwa ndi tsokalo powatonthoza komanso kuwalimbikitsa ndi mfundo za m’Baibulo.—2 Akorinto 1:3, 4.
Dongosolo
Pakachitika tsoka, akulu a m’mipingo ya m’dera limene lakhudzidwalo amayesetsa kufufuza anthu onse amene amasonkhana m’mipingoyo kuti adziwe ngati ali bwino komanso kuti adziwe chithandizo chimene angafunikire. Kenako akuluwo amatumiza lipoti la zimene apezazo komanso la thandizo lamwansanga limene apereka kwa anthuwo ku ofesi ya Mboni za Yehova ya m’deralo ndipo ndondomeko yothandizira anthuwo imakonzedwa.
Ngati mipingo ya m’deralo singakwanitse kupereka chithandizo chonse chofunikira kwa anthu amene akhudzidwawo, Bungwe Lolamulira la Mboni za Yehova limakonza dongosolo lina lothandizira anthuwo. Zimenezi n’zofanana ndi zimene Akhristu oyambirira ankachita pothandiza anzawo pa nthawi ya njala. (1 Akorinto 16:1-4) Ofesi ya Mboni za Yehova ya m’deralo imasankha komiti yoti iyang’anire ndi kuyendetsa ntchito yothandiza anthuyo. Anthu a Mboni a m’madera ena amapereka chuma chawo kuti chithandizire pa ntchitoyo ndipo amadzipereka kuti agwire nawo ntchitoyo.—Miyambo 17:17.
Ndalama
Ndalama zimene anthu amapereka mwakufuna kwawo zimatumizidwa ku ofesi ya Mboni za Yehova. Zina mwa ndalama zimenezi zimagwiritsidwa ntchito pothandiza anthu amene akhudzidwa ndi tsoka. (Machitidwe 11:27-30; 2 Akorinto 8:13-15) Anthu onse amagwira ntchitoyo mongodzipereka ndipo zimenezi zimathandiza kuti ndalama zonse zigwire ntchito yothandiza anthu amene akhudzidwa ndi tsokalo osati kulipirira anthu ogwira ntchito. Timasamala kwambiri pogwiritsa ntchito zopereka.—2 Akorinto 8:20.


text:
Agorosso: Kuimba nyimbo zomveka bwino
Anthufe tikamakhala padziko lino timaona zinthu zosiyanasiyana zomwe mwa zinthuzo zina zimatisangalatsa pomwe zina sizitisangalatsa ndipo momwe timachitira pakusangalatsidwa kapena kusasangalatsidwa kwathuko mpomwe anthu timasiyanirana zochita.
Anthu aluso loimba ndi kulakatula amatha kufotokoza maganizo awo m’kuimba kapena ndakatulo ndipo amatero popanda kuopsezedwa ndi munthu wina aliyense monga mwaufulu wawo. Ichi ndi chinthu chomwe chimachititsa anthu oimba ndi alakatuli kukhala oyankhulira anthu omwe sangathe kutero.
Lloyd Phaundi, yemwe amadziwika ndi dzina loti Agorosso, ndi mmodzi mwa oimba omwe m’nyimbo zawo amayankhulira anthu, makamaka akumudzi.
Munthu akamvera nyimbo za Agorosso umakhala kaye pansi ndi kulingalira kuti “koma mnyamatayu amaganiza ndithu”. Izi zili choncho chifukwa cha mfundo zomwe amaimba ndiponso momwe amaziyalira ndi kupereka uthenga womveka bwino kwa anthu omvera nyimbo zakezo.
Mnyamatayu ndi wachikhalidwe cha Chisena ndipo iye pakuonetsa kukonda chikhalidwe chake amaimbanso nyimbo za chiyankhulo cha Chisena monga momwe adachitira kumayambiriro kwa filimu ya Shemu Joya ya The Last Fishing Boat yomwe adaimbira nyimbo.
Agorosso ndi nyimbo zake za mufilimuyi adawina nazo kumpikisano wa mafilimu wa mu Africa wa Africa Movie Academy Awards (AMAA) kuti ndi nyimbo zabwino zoimbidwa mufilimu.
Mufilimuyi Agorosso adali mnyamata wovutika yemwe amakhala pansi pa mtengo kunyanja ya Malawi n’kumaimba gitala yake.
Munyimbo ina ya mufilimuyi Agorosso amamuyamikira Abiti Anefa, amene filimuyi imazungulira pa iye. Nyimboyo imatamanda kukongola kwa Abiti Anefa, ngakhale adakwatiwa ndi msodzi wosaphunzira. Ndime ina ya nyimboyo, Agorosso amaimba motere:
Abiti Anefa…iwe chiphadzuwa/Mchemwali wanga/Mudzi wonse nkhani ndi yako/Koma ndikaganiza za iwe/Ndimakumvera chisoni/Ndikaona moyo wako/Unasiyira sukulu panjira/Unakakamizidwa banja mmmmmmmmh!
Mufilimuyi mnyamatayu adaimba nyimbo zoposa zisanu zomwe zimakamba za zomwe zikuchitika mufilimuyo. Pakumvera nyimbozo, zimakhoza kumuuza munthu za zomwe chikuchitika mufilimumo.
Mnyamatayu ndi luso lake loimba amakonda kumaimba nyimbo kwinaku akuimba gitala yake yomwe adadziphunzitsa yekha akadali wachichepere.
« Clergy asks new government to be serious Kamdidi to oversee six churches »


text:
Devedi Living'isitoni Ndi Mkate Ochokera Kumwamba
4/8/2003
Chilembe, Africa 1996
Mkate wa Moyo
Mbale analankhula za Devedi Livingstoni kubweletsa mkate ku Afrika. Devedi anabweletsa ku afrika chiphunzitso cha Yesu mwana wa Mulungu. Anabweletsa uthenga mmene Yesu amakondera anthu, amafunira kukhulukira machimo athu onse ndi kubweletsa moyo wa tsopano. Tikudziwa kuti uwu ndi uthenga wabwino kwa ife. Devedi anabweletsa mkate m’mbale ndi chobvundikira, ndipo ndamva mmene mkatewo unali kukoma.
Timabwera tonse la Mulungu ndi kulankhula za mmene mkate unaliri ndi chiphunzitso choona. Mkate ndi wabwino ndithu mbali ya uthenga umene Mulungu watiitanilako ife sikungophunzitsa mmene mkate, koma zimene Baibulo amati “mafungulo a mu ufumu” ziphunzitso za Yesu mmene tingatsegulire khomo ndi ziphunzitso mmene tingachotsere chovindikira ndi kutilora ife kudya mkate umenewu.
Yesu sanangatikhululukira machimo monga zodabwitsa monga ziliri kapena kuti tiganize za chiphunzitso chake. Yesu anabwera kuti ife tikhale ndi moyo umene iye anakhalira ndi Atate—osati kudzakhala chabe, kufa ndi kupita kumwamba. Monga Baibulo linena. Anabwera kuno kuti tikhale mu “mphamvu ya moyo wagwiro” kukhala mu chiyanjano ndi moyo ndi chikondi pamodzi ndi atate ndi abale amene Yesu anachita.
Yesu amafuna ife kukhala kuthyola ziphunzitso za mkate mu mphaka, akufuna ife tidye mkate umene iye anadya ndi Atate ake.
Mkate Umodzi
Zambiri zimene chipembedzo ndi chikristo chachita kwa zaka zambiri ndikutiphunzitsa mozama za mkate. Ndi nthawi yoti tidye mkate ndi nthawi tsopano tichoke kuchokera kuphunzira ziphunzitso za mpingo ndi kukhala mpingo (Aefeso 3:10, Mateyu 16:18) Yesu sanabwere kuti tikhala ongooneka bwino. Anabwela kudzatipatsa ife moyo ochuluka—tikhale mu moyo wake tsiku lililonse wina ndi mnzake, osati kulankhula mau wake obweleka ndi kuyimba ndi kupemphera mau a chipembedzo. Anabwera kudzatipasa MOYO! “Ana ang’ono, kondani ndi mzake” uwu unali chiphunzitso cha Mulungu mutu ndi Yesu NDI Yohane ndi Paulo ndi Petro.
Timaphunzitsa za banja la Mulungu, osati chipembedzo chokaonera. Kodi ife timaonera zochitika m’banja lathu? Kapena tikhala mchikondi ndi mabanja tsiku lonse? Simungaonelere banja mukhonza kukhala banja. Baibulo limalankhula bwino za izi. simungaonelere chipembedzo choona, mukhonza kukhala mpingo woona. Banja limene mungaonere ndi losunga ana amasiye osati banja lowona. Kusunga ana amasiye kumakhala bwana wake ndipo amasonkhana onse kudzadya chakudya. Mwina amapita ndi kusewera pamodzi ndi kulandira chiphunzitso kuchokera kwa mabwana awo. Choncho limachita zambiri zimene banja limachita, koma ndi ana amasiye osati banja. Mulungu waitana ife kukhala banja tsopano ngati simuli banja, padzakhala kusintha kumene kudzakhala popeza Yesu. Pofuna kudziwa Yesu ndi kudya mkate, tiyenera kukhala mkate ndipo ngati tingakhale banja la Yesu, tiyenera kuthandizana zedi. Sitiyenera kukhala wozikonda. Tiyenera kusiya kunyada ndi kufuna kutsegula kwa anzathu za Yesu kusintha moyo wathu.
Tiyenera kukhala okhulupirika wina ndi mzake zamene tikumvera. Sitiyenera kubisa kumbuyo ka nkhope kapna chophimba koma tiyenera kutsegula miyoyo yathu ndi kulankhura pa zimene tikumva, pa izi ndi pamene Yesu adzathandiza Yesu anakwiya ndi chinyengo. Chifukwa chake sikuti anada anthu. Yesu amadziwa kuti ngati pali kunamizira kukhala njira ina pamene mu miyoyo ndi munjira ina sangathe kuchilitsa ife mkati monga m’mene ankafunira.
Yesu anamutcha satana ndi tate wa mabodza. Yesu ali okwiya ndi chinyengo ndipo Sali okondwa ndi ife. Izi ndi mbali ya banja—pokhala okhulupirika ndi wina ndi mzake. Pazimene tikumva ndi mmene tikuchitira. Koma muyenera kuzipereka, kwa wina ndi mzake kuchokera mkati, sindingakhale odandaula kapena yopambana. Ndikufuna kukhulupirira Mulungu kuti angathandize ine. Koma ndi sangozinyenga kuti angandithandize ine. Koma ndi sangozinyenga kuti zonse zili bwino pamene sizili motere. Ndiyenera kuzichepesa kupeza abale abwino ndi azilongo kulankhula pa zinthu izi chifukwa pamene awiri kapena atatu ali pamodzi Yesu amabwera kudzakhala nafe, choncho ngati ndili ofuna kutsegula pang’ono mtima wanga, udidzalora Mzimu Woyera kubwera ndikuchiritsa ndipo Yesu adzakondwa. Ngati ndimanga makoma pozungulira ine ndekha ndi kufuna kukhala wamphamvu ine ndekha, pamenepo mphamvu ya machiritso ya Yesu sidzafika.
Yesu akufuna kukhala banja limene tingatsegule miyoyo wina ndi mzake. Anatipeza ife pa malo amene tinali odzichepetsa. Yesu safuna kuti ife tikhale odandaula ndi kwidzi koma, modzichepetsa pakupempha ena kupemphera, kuthandiza ndi nzeru.
Iyi ndi njira imene banja liyenera kukhalira, koma izi sizingatheke la Mulungu m’mawa wokha. Mpingo wowona ndi banja pamodzi, monga banja lilolonse ndi banja tsiku liri lonse. Funani ndi kuyembekeza zimenezi mwa inu nokha “kwa Yesu amene akonda ine, ndidzatsegula mtima wanga kwa enanso. Ichi ndi chisankho chimene muyenera kuchita. Mungasankhe kukhala kumbuyo kwa chotchinga posatsegula moyo wanu ndi kulankhura ndi abale ndi azilongo pa zimene mukumvera. Mungasankhe kubisala kumbuyo kwa misonzi ndi zowawa kuchokera kw aanzanu. Koma mgati mungatero simudzapeza mphamvu ya machilitso ya Yesu. Adzatsenulira moyo wake kwa ife ngati tili banja Yesu adzakhala kutali mmalo mwa kusintha miyoyo yathu ndi kukhala mnjira imene afuna. Akufuna ife kugwira ntchito imeneyi pamodzi monga banja. Ndipo pamene titsegula miyoyo yathu Yesu mu mphamvu yake yonse ndi chikondi ndi ulemerero kupeza ifeyo. Koma ngati tili ndi kunyada kwambiri ndi mantha ndi zimene ena angaganize kapena kunena za ife, ndiye Yesu sadzatipeza ndikutipatsa moyo ndi mphamvu imene afuna atipatse.
Kudya mkate wokondana wina ndi mzake
Choncho tabwera mu dzina la Yesu ndi umboni wa moyo ndi mphamvu ya Mulungu, tikufunsani kudya mkate umenewu usangowelenga, ndi kukufunsani kuti mukhale mpingo ndi banja lowona, osati kuonera. Yesu afuna malo amene angakhalemo sakhala nyumba zomangidwa ndi manja a anthu. Amakhala mu banja, ndipo mubanja basi. Akufuna malo amene angakhale amene inu muli osati anthu wowerenga za mkate ndi kuwonera “mpingo” koma malo amene banja liri ndinu mpingo tsiku lirilonse.
Mzimu Woyera kudzera mwa Paulo anati masiku wonse ayenera kukhala ofanana. Zipembedzo zina ali ndi masiku apadera masiku “woyera” koma Yesu njira yake imodzi ndi kuti tsiku lirilonse ndi lofanana. Yesu ndiye sabata la mpumuro. Pamene tikhala mwa Ysu tsiku lirilonse, pameneposo tili pa mpumulo. Mulungu aitana inu kukhala banja . Tidzasankha kukhala banja? Ngati pali chokoma pakati pa inu mlongo muli mudzagwetsa kusamva nako? Mudzagwira bondo lawo ndi kupempha iwo kuti afewetse miyoyo yawo? Mudzapita ku phiri ndi kupemphera ndi misozi kwa iwo kuti afewetse mitima yawo? Mudzatsegula miyoyo yawo kwa iwo? Mudzapeleka moyo wanu kwa iwo tsiku lirilonse, kuzipeleka molimba, kupelekedwa onse atunthu ndi aphumphu mwa Kristo, ndi kulira mokweza kwa Mulungu pa mirakulu ya chikondi! Mudzapanga zimenezi kwa muombori Yesu? Safuna inu kuti mungodziwa za moyo wake. Akufuna kuti inu mukhale moyo wake.
Umenewu ndiwo uthenga wabwino wa ufumu. Muli mkuitanidwa mu moyo wake ngati mudzathawe kuchokera mu kunyada, kuzikweza ndi ku ulesi. Mulikuitanidwa kukhala Yesu, osati kungodziwa iye. Tsiku lirilonse kondanani wina ndi mzake kuchokera mu mtima ndi kukhuzidwa ndi miyoyo ya ena, kuthandizana ndi ana ang’ono kukhala monga Yesu tsiku lirilonse.
Uku ndi kuitana kwa Mulungu, uku ndi kukuitanani mkate wa chikondi pamodzi tsiku ndi tsiku ndipo Yesu adzadza miyoyo ndi kupanga inu tunthu monga m’mene sizinakhaleko pachiyambi. Adzachapa ndi kutchuka mantha anu ndi kuumitsidwa kwa mtima. Mtsinje wa Yesu udzathirira madzi, mu moyo ndi kukhala bwalo ya chonde. Chikondano ndi chikondi ndi Atate chidzakula kulirabe. Mudzaona nkhope yeniyeni ya Mulungu monga m’mene mukondana wina ndi mzake uwu ndi uthenga wabwino. Lero ngati mumvera mau ake, musaumitse miyoyo. Fewetsani pamaso pa Mulungu. Funani kuti tsiku lirilonse limene mutsegule miyoyo yanu kwa iwo wokuzungulirani ndipo simudzasiyana kuchokera kwa wina, chifukwa muchita izi kw AYesu muombori.
Mpingo monga banja
Mu mabanja ambiri muli mabanja eni eni amene anabadwa ndi mai ndi bambo amene timawatcha “Ana obvuta” Ana ena ali obvuta kuposa anzawo, koma ngati ali banja, ali banja, ndipo tidzathandiza kuthetsa mabvutowo. Sititenga ana eni—eni a mbanja ndi kupita nawo kuphiri ndi kuwasiya kumeneko. Timafunsa Mulungu mu nzeru kapena kukubweletsa kunyumba mu banja.
Pokuthandizani kuti mukhale ndi chithunzi cha mmene zingakhalire pamene mpingo uli pamodzi, taganizani mu kulingalira banja nyumba yanu, ndi ana amuna asanu akazi atatu ndi mai ndi Bambo. Kodi bambo ndi amene amalankhura munyumbamo? Ngati mmodzi mwa anayamata wa zaka khumi ndi zitatu ali ndi kanthu kolankhura, sangathe kunena kodi? Kodi amai sapeleka maganizo awo mu banja? Nanga kodi ana ochepa sangaongolere banja? Kodi pali ufulu nthawi zonse mbanja kwa mm’odzi yekha olankhura? Kodi pali mbali kwa ana ochepera kulira ndi kulankhura zofunika? Ziyeneranso kutero pamene mpingo wonse uli pamodzi, angakhale ang’ono angatsegule moyo ndi kulira pa chosowa, mwina mai angathandize kuthesa bvutolo ndikunena za mai wa uzimu, pamene mpingo uli pamodzi. Mwinanso bambo wa uzimu angathenso kuthetsa bvuto la mwanayo. Koma umu ndi mmene mpingo ungakhalire pamene ukumana pamodzi. Aliyense wa banjalo angathe kutsegula miyoyo ndi enawo a m’banjalo angathandize zosowazo. Izi simu msonkhano wokha. Pamene alongo ali kuchapa pamodzi pamene ali kuyimba nyimbo mu msonkhano onse, Bwanji sangathenso kuyimba nyimbo pamene ali kuchapa pamodzi?
Ngati mungalankhure ndi Atate pamodzi mu msonkhanowo, Ananso onse sangathe kulankhura ndi Yesu pamodzi pamene ali mkuyenda onse pamseu pamodzi siza Mulungu mmawa ndi lachitatu madzulo. Palibe zimene zingachitike mu msonkhano zimene sizingachitike pamene tili mkuyenda pa msewu pamodzi.
Sitidikira msonkhano kuwauza abale ndi alongo pazimene Yesu wationetsera lero. Sitidikira msonkhano kutsegula miyoyo ndi kufunsa kuthandizidwa ndi china chake. Tili chimodzi—modzi ali ndi bvuto angakhale ndi mwana wa ng’ono ali ndi bvuto angakhale ndi masiku apadera limene aloledwa kulankhura za bvutolo, kapena adzalankhula nthawi iliyonse chifukwa pali chikondi mbanja? Uwu ndiwo mpingo woona, pamene tsiku liri lonse tingathandizane. Palibe kusiyana pakati pa msonkhano ndi popanda misonkhano. Chifukwa timabweletsa chiphunzitso cha Yesu kwa aliyense tsiku ndi tsiku. Timalambira kuchokera pansi pa mtima ndi wina ndi mzake tsiku ndi tsiku, m’mawa ndi usiku pamene tipita kopeza chakudya, timapemphera tonse ndi kulambira pamodzi. Uwu ndiye banja la Yesu.
Penanso, pamene tikhala banja limodzi lalikulu, ngati muli kupita kumudzi ndi kumenya mkazi wanu, kapena kukhala ndi nkhanza ndi iye, Ayenera kukwanitsa kunena kwa inu. “Umu simmene njira ya Yesu pamodzi Yesu anati mwamuna ameneyu samvera kwa iye mkaziwo ayenara kupita ndikupeza awiri kapena atatu ena a mu bajja la Mulungu, ndi onse ayenera pamodzi kulankhura ndi munthu amene ali ndi nkhanza. Ndizimene anatiphunzitsa ife mu Mateyu 18, manyumba athu simalo obisalira kuchokera mu chowonadi. Sitingathe kukhala oweluza nyumba yathu ndi kukhala osasamala chiphunzitso cha Yesu. Tsopano tili tonse banja la Mulungu ndi nyumba zathu zili za ife tonse, choncho tsopano mlongo angathe kubweletsa ena kudzalankhura ndi mwamuna wake. Sitipeputsa chiphunzitso cha Yesu mu zinyumba zathu. Chiphunzitso cha Yesu sichili cha “nyumba ya mpingo” Tsopano ali pamodzi pamene tipita ku msika kapena tipita ku zinyumba kapena pamene tipita kophunzira. Tsopano chiphunzitso cha Yesu chilli mu nyengo ndi muzochitika zosiyana siyana. Tili banja limodzi tsiku lirilonse masiku onse, usiku onse.
Kumanga njira ya Yesu
Yesu anati kuti ngati mudzafika mau anga mu wochita, pamene chimphepo chibwera (ndipo adzaima) pamenepo nyumbayo idzaima. Idzaima chifukwa inamangidwa pa mwala olimba poika mau ake mu moyo osati poganiza chabe, kapena kuimba za mau ake ngati tidzaimba za izi, Pemphelani ndi kulankhula za izi ndipo tidzasinthe njira imene timakhala pomvera mau ake wina ndi mzake, pamene mphepo idzabwera, angakhale kuti nyumbayo ndi yokongola mmaonekedwe idzagwa yonse pansi. Izi ndi zimene Yesu analonjeza mu Mateyu 7, ndiye mangani mu mu njira yake, ndikuchita kanthu ndi choonadi chake. Mvekani zimenezi, ndipo mphepo sidzaonongamo.
Mu njira imene mbalame yaing’ono kapena mpira zimakhalira mu miyala pamene mphepo ya mkuntho imabwera, mungakhale mu khumbi la mapiko a Yesu ngati mudzamanga munjira imeneyi ndikuloza nkhope yanu kwa iye pamene abwera, mudzakhala mu khumbi la mapiko ake. Mphepo ya mkutho idzapita ndipo Dzuwa lowala lidzaonekera, mbalame zidzayamba kuyimbanso ndipo moyo udzakhala wa bwino ndi watsopano. Choonde mangani mu njira ya Yesu. Awa ndiwo mau a Ambuye lero.
Mmene mungadyere Mkate woonawu.
Palinso gawo lina mu Yohane 6 ananena mau amene ali olimba. Anati idyani thupi langa ndi mwazi wanga. Anayesetsa kuwauza kuti zimveke bwino. Baibulo limati anthu ambiri amene amamulonda iye anamuleka iye. Anamusiya Yesu ndi kupita kwina chifukwa sanamvetsetse ndi maganizo awo. Yesu sanawatsatire ndi kuwauza kuti anali kwa iwo kumvetsa. Anacheukira kwa ophunzira ake ndi kufunsa, “mukufuna nanaunso kukhoka ndipo Petro anatti, Ambuye Yesu, muli ndi mana moyo a moyo, sitifuna kupita kwina kuli konse. Tifuna kukhala ndithu.
Yesu anafuna anthu amutsate iye amene angathe kumva ndi mitima ndi mizimu. Yesu angaike zinthu zobvuta ndi cholinga patsogolo paife zinthu zimene sitingathe kuzidziwa—mmalo mwa kupatutsa nkhosa kuchokera ku mbuzi. Anthu amene angadziwe ndi maganizo awo koma osafuna kumva ndi mizimu yawo sangathe kumutsata iye Yesu weniweni. Yesu weniweni amapanga zinthu,zachilendo poyesa mitima yathu. Ananena ndi ife za zinthu zooneka zobvuta monga “Idyani thupi langa ndi Imwani magazi anga” zimamveka molakwika ndithu, zimene angakhale Baibulo silingabvomereze kuti ndi zabwino. Chonsecho, Yesu amayesa amene amabvetsera ndi mtima ndi amene amava ndi makutu awo. Yesu amayesa amene amakonda Mzimu wa Yesu ndi amene amakonda zakunja kokha. Pali zambiri monga izi mu zambiri mu Baibulo pamene Mulungu amasiyanitsa anthu amene amamva ndi makutu awo kuchokera kwa amene amavetsera mu mizimu yawo. Iyi ndi njira ya Mulungu, ndi imene inakhalapo muzochitika mu Yohane 6, mmene ambiri anathawa Yesu, zapitirira mu mbadwo wina uli wonse kale angakhalenso tsopano pano. Ife sindife Mulungu. Iye ndiye Mulungu. Timazipeleka ku zinthu zimene zili za Mulungu kaya sitikuzimvetsa ndi maganizo athu kapena ai. Izinso ndi zimene zili mbuku la Yobu.
Tsiku lililonse Yesu ali kulankhula mu mkuluwiko umene uli obvuta kuumvetsa, poonetsa amene amamukonda iye mu mizimu yawo, kusiyana ndi amene amagwiritsa maganizo awo kumva bwino chabe. Ngakhalenso lero iye ali kulankhula mu mkuluwiko otero umene uli obvuta kumvetsetsa, kuti aone amene angachoke ndi ena amene anganene, “Tidzapita kuti ? mwa inu muli kuwala ndi moyo” zilinso choncho lero monga zinalili kalelo.
Yesu Mkate Mwa ife
“Ngati mukonda ine, sungani malamulo anga. Ndipo ndidzapempha Atate, ndipo adzakupatsani inu nkhoswe yina kuti akhale ndi inu kunthawi yonse. Ndiye Mzimu wa choonadi amaene dziko lapansi silingathe kumulandira, pakuti silimuona iye, kapena kumuzindikira iye. Inu sindidzakusiya inu mukhale ana amasiye, ndidzakwa inu katsala kanthawi, ndipo dziko lapansi sindiona ine, koma inu mudzandidzindikira kuti ndili ine mwa Atate wanga ndi inu mwa inu” Yohane 14:15—20.
Ndidzabwino, ndi choonadi chodabwitsa zimene Yesu sanapitilire kupita kwani apamene iye adali kuno ndi kuyimba nyimbo kw aiye ndi kuyesa kumvera ziphunzitso zimene anapeleka kwa ife ndiye tsiku lina kutsogoloku ndikubwera kwa ife. Zodabwitsa za chiphunzitso chake ndi choti adzakhala ndi ife mpaka nthawi yamalekezero a dziko ndipo sadzatisiya ife ngati a masiye. Anauza ophunzira ake kuti pameneiye adzabwera anthu sadzamuona iye koma inu. Ndipo timamuona iye osati ndi maso athuwa koma ndi maonekedwe a mzimu anati, mvelani ine ndi kukonda ine. Kondanani wina ndi mzake ndi kukhala amodzi monga ine ndi atate tili amodzi. Dziko silidzandiona ine koma inu mudzandiona ine chifukwa ine ndidzabwera ndi kukhala nyumba mwa inu. Ndakhala ndi inu, koma ndidzakhala ndi inu.
Sichiphunzitso chonyenga ichi, ichi ndi zoonadi, ali woona monga mu mpingo woona monga analili nthawi ya thupi. Zoona ndi izi Yesu anati zidzakhala bwino kuti kupita, kusiyana ndi kungoima pamene abwelanso. Awa simau wamba kapena ndi oshashalika chabe kapena chiphunzitso chopeka. Ichi ndi chenicheni. Yesu yemweyo amene anayenda panyanja ndi kuikitsa akufa ku moyonso adzabwelanso ndikukhala mkati mwa ife mu mphamvu ndi chikondi ndi ulemerero. Sadzabwera pamene diso la dziko limuona iye koma tingakonde iye ndikupeleka miyoyo yathu pachilichonse chimene tifuna pa moyo wathu, ndikukondana wina ndi mzake kuchokera pansi pa mtima, kenako Yesu yemwewu amene anayenda panyanja ndi kutidzera pa khomo lotcheka ndi kupeleka maso kwa osaona adzakhala pakati pathu mwa ife ndi kulola ife kuti tikhale pa ubwenzi ndi iye ndi atate ndi wina ndi mzake.
Anthu ena sanaone imfa asanaone Yesu asanabweranso mu mphamvu chifukwa tsiku la pentekositi linali litangodutsa masiku makumi asanu pasaka. Anabweranso kwa ife mu masiku makumi asanu. Sanabwere kudzakhala ndi ife koma kudzakhala mkati mwa ife. Ichi ndi chinsinsi chimene chinabisika kwa zaka ndi mibadwo yonse mu Akolose 1, chopambana cha nyengo chonse ndi ichi osati Kristo ndi inu, osati Kristu kungobwera chabe kwa inu (ngakhale zili choncho) koma Kristo mwa inu, chiyembekezo cha ulemerero izi ndi za iwo amene adzakonda iye ndi kupeleka miyoyo yawo pa cholinga cha iye. Halleluya! Sadzatisiya ife amasiye ndipo ambiri sanalawe imfa mpaka adzabweranso mu ulemerero kukhala mkati mwathu. Izi ndi zimene Yesu ananena mu Yohane 14.


text:
Ubwino wa Imam Husain 1
- Kulongosola
- Gulu la zinthu: Ahalbait
- Owona: 103
Ubwino wa Imam Husain 1
Mtumiki Muhammad(s.a.a.w) adanena kuti:
إنّ لقتل الحسين - عليه السلام - حرارة فى قلوب المؤمنين لا تبرد أبداً.
(( Kuphedwa kwa Imam Husain (a) ndi moto omwe wakolezedwa mmitima mwa anthu okhulupirira omwe sudzathimitsidwa mpaka kalekale)).
Mfunso lomwe likufunsidwa pamalopa ndi loti kuti Husain ndi ndani?
Kodi Husain ndi ndani oti kulimbana kwake ndi anthu ofuna kuononga chisilamu kulipo mpaka kalekale?
Husain ndi ndani yemwe magazi ake akuzutsa anthu pambuyo pakudutsa nthawi yayitali?
Husain ndi ndani yemwe chiphunzitso chake chili chosula anthu?
Husain ndi ndani oti dzina lake lili mkamwakamwa mwa zilankhulo zosiyanasiyana?
Husain ndi ndani oti makhalidwe onse abwino asonkhana mwa iye?
Husain ndi ndani yemwe ali sitima yachipulumutso komanso nyale yachiongoko?
Husain ndi ndani yemwe wakhazikitsa kukonda kufera mu njira ya Mulungu, kuopa Mulungu, kuzindikira, chikondi, chifundo ndi makhalidwe abwino dera la Karibala?
Husain ndi ndani yemwe kuphedwa, kupezeka ndi kulimba kwake kuli chinthu chozizwitsa nthawi zonse?
Husain ndi ndani yemwe sadakhale chete ndi kupondereza?
Husain ndi ndani yemwe mmalo mogonjera adasankha kufera munjira ya Mulungu?
Husain ndi ndani yemwe adalimbana ndi makhalidwe oipa ndi onyozeka?
Husain ndi ndani yemwe kulira pomukumbukira kuli ngati munthu akubwezeretsa thupi lake mmalo pambuyo poti lidaonongeka?
Husain ndi ndani yemwe pamanda pake ndi malo omwe anthu amapezera chichilitso?
Husain ndi ndani yemwe chikondi kwa iye zili ngati kuti munthu wateteza katundu wake wapadziko lapansi ndi tsiku lomaliza?
Husain ndi ndani yemwe pofuna kuti chipembedzo chipitilire adalolera kutsogoza ana ake okondedwa?
Husain ndi ndani yemwe agogo ake olemekezeka Muhammad(s.a.a.w) adanena kuti(( Husain ndi ochokera mwa ine ndipo ine ndiochokera mwa iye))?
Inde, uyu ndi Husain yemwe Mulungu adampatsa dzina loti
نفس المطمئنة (( mtima odekha ndikukhazikika)).
Uyu ndi Husain yemwe dothi lopezeka pa manda ake ndi chichilitso.
Uyu ndi Husain yemwe adaphedwa poitanira kuzinthu zabwino ndikuletsa zinthu zoipa.
Uyu ndi Husain yemwe kuphedwa kwake kuli kwa pamwamba.
Uyu ndi Husain yemwe zolankhula zake ndi zopereka phindu.
Uyu ndi Husain yemwe adasankha imfa ya ulemerero mmalo mwa imfa yonyozeka.
Uyu ndi Husain yemwe adaphunzitsa anthu nkhani ya kufuna ufulu ndikulemekezeka kwa munthu.
Uyu ndi Husain yemwe kumulilira iye kumabweretsa kuwala mumtima.
Uyu ndi Husain yemwe adalimbana ndi asilikali a adani okwana 30,000 popanda kugonjera iwo.
Uyu ndi Husain yemwe angakale kuti ana ake adadulidwa-dulidwa koma sadagonjebe.
Uyu ndi Husain yemwe adasiya zonse chifukwa cha chikondi kwa mbuye wake.
Uyu ndi Husain yemwe adalikuyamikabe Mulungu ndikupirira angakhale mwana wake wamiyezi isanu ndi umodzi adabaidwa ndi mkondo wansonga zitatu.
Uyu ndi Husain yemwe magazi ake adali mmalupanga a adani komabe kupambana ndikwake.
Husain ndi tsogoleri yemwe amakondedwa ndi Atumiki onse ndipo amakhala akumulilira.
Uyu ndi Husain yemwe pambuyo pakuphedwa kwake utsogoleri opanda pake wa mabani umayyah udazindikira kuti kulimba kwake atamwalira kuli koposa nthawi yomwe adali moyo.
Tiyeni ifenso titengere phunziro kuchokera kwa Husain (a) pokhala olimbana ndi adani achisilamu kuzipereka, mphamvu, kukonda chipembedzo,kufuna ufulu,kupirira,kulamulira zinthu zabwino ndikuletsa zinthu zoipa ndi kufuna kufera munjira ya Mulungu, ndipo ngati tingathe kukwanitsa kupanga izi titha kunena kuti ife tili limodzi ndi Husain(a).
Akulu akulu omwe adamvetsetsa nkhani imeneyi ya Husain amailongosola mwachikoka ndimopereka chidwi motero nkhani imeneyi idzapitilira mpaka mitundu yobwera mtsogolo adzaipeza.
Mulungu aipange imfa yathu kukhala ngati ya Husain pofera munjira yake ndikukhala yolemekezeka.


text:
Choti Choti Khushiyan Episode 56 By Geo Tv 30th January 2014 – Full in High Quality
Choti Choti Khushiyan , Choti Choti Khushiyan Live, Choti Choti Khushiyan Online, Watch Choti Choti Khushiyan, Choti Choti Khushiyan Episode 56 Full – 30th January 2014 – Geo Tv, Choti Choti Khushiyan Episode 56 by Geo Tv 30th January 2014 in HQ, Choti Choti Khushiyan Episode 56 By Geo Tv – 30th January 2014, Choti Choti Khushiyan Geo Tv Drama – 30 January 2014, Choti Choti Khushiyan episode 56 – 30 January 2014 by Geo Tv .
Dailymotion Full part
Dailymotion Parts
Choti Choti Khushiyan , Choti Choti Khushiyan Live, Choti Choti Khushiyan Online, Watch Choti Choti Khushiyan, Choti Choti Khushiyan Episode 56 Full – 30th January 2014 – Geo Tv, Choti Choti Khushiyan Episode 56 by Geo Tv 30th January 2014 in HQ, Choti Choti Khushiyan Episode 56 By Geo Tv – 30th January 2014, Choti Choti Khushiyan Geo Tv Drama – 30 January 2014, Choti Choti Khushiyan episode 56 – 30 January 2014 by Geo Tv


text:
Anthu Akupatsidwa Mabaibulo a M’zinenero Zawo
A Mboni za Yehova akupereka Baibulo la Dziko Latsopano la Malemba Opatulika kwa munthu aliyense amene angafune kuliwerenga.
Ngakhale kuti makampani osindikiza Mabaibulo asindikiza Mabaibulo mamiliyoni ambiri a m’zinenero zosiyanasiyana, anthu ambiri amalephera kupeza Mabaibulo. Izi zimachitika chifukwa cha umphawi komanso atsogoleri a zipembedzo ena safuna kuti anthu awo akhale ndi Baibulo la m’chinenero chawo. Komabe, a Mboni za Yehova amapereka Baibulo la Dziko Latsopano m’zinenero zoposa 115.
Taonani zitsanzo zotsatirazi:
Rwanda: A Silvestre ndi akazi awo a Venantie, omwe ali ndi ana 4, ananena kuti: “Ife ndi osauka kwambiri choncho sitikanatha kugulira munthu aliyense wa m’banja lathu Baibulo lake. Tsopano aliyense ali ndi Baibulo la Dziko Latsopano m’chinenero cha Kinyarwanda ndipo timawerenga Baibuloli pamodzi tsiku lililonse.”
M’busa wina wa tchalitchi cha Angilikani m’dziko lomwelo ananena kuti: “Baibulo ili ndikulimvetsa kwambiri. Ndilosavuta kumvetsa poyerekezera ndi Mabaibulo onse amene ndinawerengapo. A Mboni za Yehova amafunadi kuthandiza anthu.”
Democratic Republic of the Congo: Matchalitchi ena amakana kugulitsa Mabaibulo a m’Chilingala kwa Mboni za Yehova. Chinenerochi ndi chimodzi mwa zinenero zomwe zimalankhulidwa kwambiri m’dzikoli.
M’pake kuti Baibulo la Dziko Latsopano litangotuluka m’Chilingala, a Mboni za Yehova a ku Congo anachita khama kugwiritsa ntchito Baibuloli komanso kugawira anthu ena. Ndipotu Baibulo la Dziko Latsopano litatuluka m’chinenerochi, anthu anasangalala kwambiri moti apolisi ena amene anali nawo pamsonkhano umene panatulutsidwa Baibuloli, anakhala nawo pamzere kuti alandire nawo Baibuloli.
Fiji: Mabaibulo a m’chinenero cha Chifiji ndi okwera mtengo kwambiri moti m’mbuyomu anthu ambiri a Mboni za Yehova ankagwiritsa ntchito Baibulo la Dziko Latsopano lachingelezi. Komabe m’chaka cha 2009, anthu a ku Fiji analandira Baibulo la Dziko Latsopano Lomasulira Malemba Achigiriki Achikhristu (Chipangano Chatsopano) m’chinenero chawo.
Bambo wina anachita chidwi kwambiri ndi Baibulo la Dziko Latsopano la m’Chifiji lomwe linali losavuta kumva moti anapempha wa Mboni kuti amupezere lake. Koma wa Mboniyo anauza bamboyo kuti adikirire kwa mwezi wathunthu kuti Mabaibulowo abwere. Popeza amalifuna mwamsanga, bamboyo analola kuti akakumane ndi munthu wa Mboni wina yemwe anali nalo. Bamboyo analolera kuyenda mtunda wa makilomita 35 kuchokera kwawo kuti akapeze Baibulo la Dziko Latsopano. Atapeza Baibulolo, bamboyo anati: “Baibulo ili ndi labwino poyerekezera ndi Mabaibulo amene timagwiritsira ntchito. Ndi losavuta kuwerenga komanso kumva.”
Malawi: Davide atayamba kuphunzira Baibulo ndi a Mboni za Yehova, anthu amene ankapemphera nawo kutchalitchi cha Baptist anapita kunyumba kwake n’kukalanda Baibulo limene anamupatsa. Choncho Davide anasangalala kwambiri atalandira Baibulo la Dziko Latsopano m’Chichewa.
Atalandidwa Baibulo ndi anthu a kutchalitchi chake, Davide sankadziwa kuti apeza bwanji Baibulo lina chifukwa ku Malawi Mabaibulo ndi okwera mtengo kwambiri. Koma atapatsidwa Baibulo la Dziko Latsopano ananena kuti: “Panopa ndapeza Baibulo labwino kwambiri kuposa limene anandilanda lija.”
Mbali yoyamba ya Baibulo lachingelezi la Baibulo la Dziko Latsopano itatuluka pamsonkhano umene unachitika ku New York City zaka 60 zapitazo, anthu omwe anali pamsonkhanowo analimbikitsidwa kuti: “Muziwerenga komanso kuphunzira Baibuloli . . . . Mukapatsenso anthu ena.” Kuti akwanitse zimenezi, a Mboni za Yehova asindikiza makope oposa 175 miliyoni a Baibulo la Dziko Latsopano. Ndipotu tsopano mukhoza kuwerenga Baibuloli pa Intaneti m’zinenero zoposa 50.


text:
ZOTI MUCHITE POPHUNZIRA BAIBULO
ZOTI MUCHITE POPHUNZIRA BAIBULO
Muzilandira Uphungu Modzichepetsa
Werengani nkhaniyi kuti mudziwe zimene Davide anachita polapa tchimo limene anachita ndi Bati-seba, komanso chifukwa chake Yehova anamukhululukira. Koperani nkhani ya m’Baibuloyi, iwerengeni, ndipo muiganizire mozama n’kuona mmene ingakuthandizireni.
ZINANSO
Nkhanizi zalembedwa n’cholinga chothandiza achinyamata kumvetsa Baibulo. Koperani nkhani iliyonse, iwerengeni, ndipo muiganizire mozama n’kuona mmene ingakuthandizireni.


text:
Saud Arabia yawopseza Qatar zotseka malire.
- Kulongosola
- Gulu la zinthu: Nkhani
- Owona: 65
Saud Arabia yawopseza Qatar zotseka malire.
Dziko la Saud Arabia lawopseza dziko la Qatar kuti atseka malire awo apa bwalo ndi panyanja komanso kulumikizana kwawo ndi nzinda wa Doha kuonjezeranso wailesi ya kanema ya Al-jazeera.
Chiwopsezochi chidamveka pomwe news pepala ina yaku United states ya Huffington Post idalemba zoti nduna yowona nkhani za kunja ya Persian Gulf Cooperation Council idakumana mwachinsinsi pomwe dziko la Saud Arabia, United Arab Emirates (UAE) ndi Bahrain asadalengeze zochotsa akazembe awo mdziko la Qatar.
Ndunayi Saud al-Faisal idanena kuti: " Dziko la Qatar silikuwonetsa kukhumudwa ndi nkhaniyi, koma kuti malire awo ndi Saud Arabia atsekedwa ndi asilikali adziko la Saud.
Dziko la Saud layamba latchula maiko angapo achiluya kuti ndi maiko omwe ali owukira ndipo wina aliyense yemwe angapezeke mdzikomo kuti adakamenya nawo nkhondo ku Syria adzakhala kundende kwa zaka 30.
Lamulo lamtunduwu labwera chifukwa choti dziko la Egypt lidadzudzula dziko la Saud kuti ndilomwe lidaphulitsa mabomba omwe adawononga malo apolisi mdzikolo mdera la Delta Nile city of Mansura mwezi wa December 2013 omwe adapha anthu okwana 15.
Koma dziko la Saud lidakana nkhaniyi.
Dziko la UAE lidanena kuti Saud Arabia ndi dziko lowukira (terrorist) pa 8 mwezi wa March.


text:
Kodi mungakonde kuwerenga nkhaniyi mu %%?
Inde
Ayi
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Inde
Ayi
2 Motero, kumwamba ndi dziko lapansi ndi zonse za mmenemo zinamalizidwa kulengedwa.+
2 Pofika tsiku la 7, Mulungu anali atamaliza ntchito yake imene anali kuchita. Pa tsiku la 7 limenelo, iye anayamba kupuma pa ntchito yake yonse imene anali kuchita.+
3 Kenako Mulungu anadalitsa tsiku la 7. Analipatula kuti likhale lopatulika, chifukwa kuyambira pa tsikuli, iye wakhala akupuma pa ntchito yake yonse yolenga ndi yopanga zimene anafuna.+
4 Iyi ndi nkhani yofotokoza mmene kumwamba ndi dziko lapansi zinalengedwera, m’tsiku limene Yehova Mulungu anapanga dziko lapansi ndi kumwamba.+
5 Nthaka ya padziko lapansi inali isanayambe kumera zitsamba ndi zomera zina, chifukwa Yehova Mulungu anali asanagwetse mvula+ padziko lapansi. Panalibenso munthu woti n’kulima nthakayo.
6 Koma nkhungu+ inali kukwera m’mwamba kuchokera padziko lapansi, ndipo inali kunyowetsa nthaka yonse.+
7 Kenako, Yehova Mulungu anaumba munthu kuchokera kufumbi lapansi,+ ndipo anauzira mpweya wa moyo+ m’mphuno mwake, munthuyo n’kukhala wamoyo.+
8 Yehova Mulungu atatero, anakonza munda ku Edeni,+ chakum’mawa, ndipo m’mundamo anaikamo munthu amene anamuumbayo.+
9 Motero Yehova Mulungu anameretsa m’nthaka mtengo wamtundu uliwonse wooneka bwino ndi wa zipatso zabwino kudya. Anameretsanso mtengo wa moyo+ pakati pa mundawo, komanso mtengo wodziwitsa chabwino ndi choipa.+
10 Panalinso mtsinje wochokera mu Edeni umene unali kuthirira mundawo. Potuluka mmenemo, mtsinjewo unayamba kugawikana n’kukhala mitsinje inayi.
11 Mtsinje woyamba dzina lake ndi Pisoni, umene umazungulira dziko lonse la Havila+ kumene kuli golide.
12 Golide wa dziko limenelo ndi wabwino.+ Kulinso mafuta onunkhira a bedola+ ndi miyala yamtengo wapatali ya onekisi.+
13 Dzina la mtsinje wachiwiri ndi Gihoni, umene umazungulira dziko lonse la Kusi.
14 Dzina la mtsinje wachitatu ndi Hidekeli,+ umene umalowera kum’mawa kwa Asuri.+ Ndipo mtsinje wachinayi ndi Firate.+
15 Tsopano Yehova Mulungu anatenga munthu uja n’kumuika m’munda wa Edeni+ kuti aziulima ndi kuusamalira.+
16 Ndiyeno Yehova Mulungu anapatsa munthuyo lamulo lakuti: “Zipatso za mtengo uliwonse wa m’mundamu uzidya ndithu.+
17 Koma usadye zipatso za mtengo wodziwitsa chabwino ndi choipa. Chifukwa tsiku limene udzadya, udzafa ndithu.”+
18 Kenako Yehova Mulungu anati: “Si bwino kuti munthu akhale yekha. Ndimupangira womuthandiza, monga mnzake womuyenerera.”+
19 Yehova Mulungu anali kuumba ndi dothi nyama iliyonse yakutchire, ndi cholengedwa chilichonse chouluka m’mlengalenga. Ndipo anayamba kuzibweretsa kwa munthuyo, kuti chilichonse achitche dzina. Dzina lililonse limene munthuyo anatchula chamoyo chilichonse,+ limenelo linakhaladi dzina lake.+
20 Choncho munthuyo anali kutcha mayina nyama zonse zoweta, ndiponso zolengedwa zonse zouluka m’mlengalenga, komanso nyama iliyonse yakutchire. Koma munthuyo analibe womuthandiza, monga mnzake womuyenerera.
21 Motero Yehova Mulungu anagoneka munthuyo tulo tofa nato.+ Munthuyo ali chigonere choncho, Mulungu anamuchotsa nthiti imodzi n’kutseka pamalopo ndi mnofu.
22 Ndiyeno Yehova Mulungu anapanga mkazi kuchokera kunthiti imene anaichotsa kwa mwamunayo. Atatero, anamubweretsa kwa iye.+
23 Ndiyeno mwamunayo anati:
“Uyu tsopano ndiye fupa la mafupa anga
Ndi mnofu wa mnofu wanga.+
Ameneyutu adzatchedwa Mkazi,
Chifukwa iyeyu watengedwa kwa mwamuna.”+
24 Pa chifukwa chimenechi, mwamuna adzasiya bambo ake ndi mayi ake,+ n’kudziphatika kwa mkazi wake, ndipo iwo adzakhala thupi limodzi.+
25 Ndipo onsewo, mwamuna ndi mkazi wakeyo, anali kukhala maliseche.+ Koma sankachita manyazi.+
© 2014 Watch Tower Bible and Tract Society of Pennsylvania.
|


text:
Kufanana pakati pa mtumiki Isa – yesu – (a.s) ndi Imam Husein (a.s)
- Kulongosola
- Gulu la zinthu: Zolembedwa
- Owona: 128
http://tvshia.com/farsi/images/emamhoseyn%2031.jpg
- Olemekezeka Yesu (a.s) mwana wa Maryam – Maliya – (s.a) adali oyeretsedwa.
Nayenso Husein (a.s) mwana wa Fatima (s.a) adali oyeretsedwa.
- Mtumiki Yesu (a.s) adali mwana wa mzimayi amene angelo ankamuyitana kuti:
(يا مَرْيَمُ إِنَّ اللَّهَ اصْطَفاكِ وَطَهَّرَكِ وَاصْطَفاكِ عَلى نِساءِ الْعالَمِينَ).(آل عمران/
42)
Ee Maryam! Mulungu wakusankha ndipo wakuyeretsa ndinso ndiwe wapamwamba kuposa amayi onse adziko lapansi.
Husein (a.s) nayenso ndi mwana wa mzimayi olemekezeka yemwenso angelo ankamulankhula ndipo ndi mzimayi opambana kuposa azimayi onse padziko lapansi.
- 3. Yesu (a.s) ndi mzimu wa Mulungu komanso adalengedwa ndi Mulungu.
Nayenso Husein (a.s) ndi nyali ya Mulungu ndinso khomo la mtendere ndi chisomo cha Mulungu.
- Yesu (a.s) ndi mwana wa mzimayi yemwe adali wapamwamba kuposa azimayi adziko lonse lapansi munthawi yake.
Nayenso Husein (a.s) ndi mwana wa mzimayi yemwe ndi wapamwamba kuposa azimayi onse pano padziko lapansi ndi kumwamba komwe.
- Olemekezeka mtumiki Yesu (a.s) adali otalikirani ndi zadziko lapansi, ankayika miyala kukhala choyedzamira nthawi yogona (pilo)
Nayenso Husein (a.s) adapeleka mutu wake munjira ya Mulungu ndipo adalibe thupi lake ataphedwa lidalibe mutu kuti athe kutsamila pamwala kukhala pilo.
- Olemekezeka Yesu (a.s) ankavala zovala zachisangalalo (Eid).
Pomwe Husein (a.s) adavulidwa zovala zake ndi adani munjira ya Mulungu.
- Yesu (a.s) ankakhutitsidwa ndi chakudya chochepa.
Pomwe Husein (a.s) asadaphedwe adakhala masiku atatu akumanidwa madzi ndi chakudya.
- Yesu (a.s) adalibe chuma choti akadatha kusunga.
Imam Husein (a.s), ngakhale tenti yake adayiwotcha kufikira kuti pambuyo pophedwa adamuvula ndi kuwotcha zovala zake.
- Yesu (a.s) adalibe mwana kuti ngati mwana wakeyo angaphedwe iye zunzike mumtima.
Pomwe mwana wa Imam Husein (a.s) chifukwa chakuphedwa mu njira ya Mulungu, adamufowoketsa Imam Husein (a.s) ndipo dziko linamudera kwambiri ndi ululu wakuphedwa mwana wake, komabe adalimba mtima ndi kupilira.
- Olemekezeka Yesu (a.s) mthunzi wake udali kulowa kwa dzuwa ndi m’banda kucha dzuwa litatsala pang’ono kutuluka.
Pomwe thupi la Imam Husein (a.s) lidakhala masiku atatu lili padzuwa.
- Yesu (a.s) chokera chake chidali mapazi ake awiri ndipo omugwilira ntchito ake adali manja ake.
Pomwe Imam Husein (a.s) ndi munthu yemwe mutu, manja ndi mapazi ake adazitaya mu njira ya Mulungu ndipo chale chake adani adachidula ndi cholinga chofuna kuchotsa mphete yomwe idali kuchala chake.


text:
Oimba akonzeka kuliza BulletsKulibe magitala, ng’oma kapena kuliza chitoliro lero pomwe timu ya oyimba ikwapulane ndi Big Bullets ku Kamuzu Stadium lero pampira wopimana mphamvu.
Mpirawu wakonzedwa ndi Bullets mogwirizana ndi woyimbawa n’cholinga chopeza ndalama zothandizira woyimba zauzimu Geoffrey Zigoma yemwe akudwala ndipo akusowekera thandizo la opareshoni ku Tanzania.
Malipoti akuti Zigoma, yemwe ali ndi chotupa pakhutu, akufuna ndalama zoposa K1 miliyoni.
Nayonso Bullets ikufuna kupeza kangachepe popeza imadzidalira yokha pachuma.
Poyankhula ndi Weekend Nation kuchokera ku Blantyre Youth Cen@tre komwe akukonzekera, oyimba monga Collen Ali, Dave Phiri and BlakJak (Fatsani Kalonda) adawopseza Bullets kuti lero palibe zibwana.
“Sitikubweretsa magitala ku stediyamu koma miyendo yathu ya luso la mpira. Ife ndi aluso loyimba komanso luso lampira ndi lobadwa nalo,” BlakJak anatero.
Ali adanenetsanso kuti anthu asaone ngati njerengo chifukwa woyimbanso amatha kusewera mpira.
Mpira walero anthu azikapeleka K200 pageti kuti akaonere anyamata woyimba akukankha chikopa.
Awa ndi monga Peter Amidu ndi Anjiru Fumulani a Black Missionaries, Sam Simakweli wa Zembani Band, Dan Lufani komanso ena monga Llyod Phiri ndi Tay Grin.
Mpirawu ukatha, madzulo Zembani Band ikakanyanga nsambo ku Comesa Hall pa dansi yothandizira Bullets kuti ipeze ndalama.
Bullets ikufuna kupeza ndalama zokwana K40 miliyoni kuti iyendetsere timuyi chaka chino.
Pandalamazi Bullets ichotsa K5 miliyoni kugulira osewera.
Mphunzitsi wa Bullets, Eddington Ng’onamo adati iye ayesa wosewera atsopano popeza nkhalakale zikupuma kaye.
« Lilongwe hockey league bounces back Malawi musicians in piracy war »


text:
Fadak 21
- Kulongosola
- Gulu la zinthu: Ahalbait
- Owona: 36
Fadak 21
Mu bukhu la Futuhul buldan nkhani ya Fadak yanenedwa pomwe akuti:
فهى مما لم يوجف عليه بخيل ولا ركاب فكانت خالصة لرسول الله
“Fadak idapezeka popanda nkhondo ndi hatchi kapena ngamiya, pachifukwa ichi Fadak idali chuma cha Mtumiki (s.a.w.w) yekha basi.”
Mu bukhu la Ibn Hisham nkhani ikuti:
فكانت فدك لرسول الله خاصة لانه لم يوجف عليه بخيل ولا ركاب
“ Fadak idali ya Mtumiki yekha basi chifukwa choti idapezeka popanda nkhondo ndi hatchi kapena ngamiya”
Ibn Kathir mu bukhu la Al-bidayah wa nihayah akunena kuti:
كانت هذه الاموال لرسول الله خاصة
“Chuma cha Fadak chidali cha Mtumiki yekha basi”
Mu bukhu la Siratul halabi akunena kuti:فان ذلك كله كان للنبي خاصة
“ Chuma chonse cha Fadak chidali cha Mtumiki mwini wake basi.”


text:
Fadak 12
- Kulongosola
- Gulu la zinthu: Ahalbait
- Owona: 55
Fadak 12
Munthu wina yemwe adali ophunzira wachi shia adapita dera lina komwe ma ulama a sunni adali kukhala. Tsiku lina adapita kunzikiti komwe ma sheikh a sunni adasonkhana. Mashaikh a sunni adamufunsa mkuluyu kuti kodi pakati pa Ali ndi Abubakr adali wapamwamba ndani? Shaikh wachishia adayankha kuti upamwamba wa Ali bin Abi Twalib sungafanane ndi wa Abubakr. Mashaikh a sunni adanena kuti Abubakr adali wapamwamba mpaka kuposa Mtumiki (s.a.w.w) chifukwa choti Mtumiki adakhala zaka zokwana makumi awiri ndi mphambu zitatu (23) akulalikila, koma sadakwanitse kusankha mlowammalo wake pomwe Abubakr adalamula zaka ziwiri zokha koma adakwanitsa kusankha mlowammalo wake. Ichi ndi chikhulupiriro chomwe asilamu ena ali nacho. Koma munthu akawerenga khutbah yomwe Hazrat Zahrah ndi Ali(a.s) adalankhula, atha kumva kuti kodi nkhani idali bwanji.
Khutbah (mau) yomwe Hazrat Fatimah (a.s) adalankhula kunzikiti idagwedeza asilamu onse, ndichifukwa chiyani zidali chonchi? Funso lalikulu pankhaniyi ndi loti chifukwa chiyani Hazrat Zahrah adalongosola nkhani ya tauhid, imamah, ma’ad ndi zina mukulankhula kwakeku (khutbah) osangokamba za Fadak yokha basi?
Pambuyo poti Mtumiki (s.a.w.w) adamwalira, Fatimah (a.s) adawona kuti zinthu zasintha kwambiri pakati pa asilamu. Nkhani ya Ghadir idayiwalika, anthu ena adakasonkhana ku Saqifa banu Sa’adah komanso ndi zochitika zina. Kodi ndikakhalidwe ngati kameneka Hazrat Zahrah (a.s) adayenera kutani?
Apa ndipomwe Hazrat Zahrah adayamba kudziwitsa asilamu zoti iye adaponderezedwa.


text:
Adzipha pomwa ma ARV opyola muyeso
Mayi wina ku Rumphi adadzipha Lolemba pomwa ma ARV pazifukwa zomwe sizikudziwika.
Mneneri wa polisi ya Rumphi Victor Khamisi watsimikiza kuti Alice Mkandawire, wa zaka 21, adamwa mankhwala otalikitsa moyo kwa amene adawapeza ndi kachilombo koyambitsa matenda a Edzi.
Ngoziyo idagwa m’mudzi mwa Mwang’onga kwa Sub T/A Chisovya m’bomalo.
“Anthu atatsina khutu apolisi, adakapeza mayiyo akutuluka thovu kukamwa. Atapita naye kuchipatala cha Mhuju, adapeza kuti adamwa ma ARV ochuluka. Sadasiye kalata yofotokoza chifukwa adachitira izo,” adatero Khamisi.
Malinga ndi iye, abale a mayi wamasiyeyo adati mayiyo samaonetsa zizindikiro zakuti akhoza kudzipha ngakhale mwamuna wake adamwalira sabata zingapo zapitazo. Mwamunayo adamwalira atadwala kwanthawi yaitali.
Aka n’koyamba ku Rumphi kuti munthu adziphe ndi ma ARV, ena amamwa tameki kapena kudzimangirira.
« Is God confusing his people? Two slots filled in Veg-Delight Match Play »


text:
‘Kunali ku ukwati wa anzathu’
Mwezi wa May chaka chino pamene Amalawi tikhala tikuyembekezera kulowa chigawo china cha ulamuliro, naye Masozi Kasambara, mtolankhani wa Zodiak Broadcasting Station (ZBS) ku Nkhata Bay, ndi bwenzi lake Thandie Manda, mphunzitsi wa pa Mkondezi Primary School, adzakhala akulowa mu gawo lina la moyo wawo.
Masozi ndi Thandie akuyembekezeka kulowa m’banja pa 10 May atakhala paubwezi kwa zaka zinayi zathunthu.
Masozi ndi bwezi lake adakumana ku Nkhata Bay, komwe onse amakhala, kuukwati wa anzawo muchaka cha 2009.
Masozi akuti iye adali wapambali pa mkwati ndipo Thandie adali wa pambali pa mkwatibwi. Panthawi yomwe amaphunzira ma sitepe omwe amayenera kukaponya paukwatiwo Masozi kuvina kunkamuvuta.
Thandie ndi munthu yemwe amafuna dongosolo nthawi zonse ndipo adaona kuti akuyenera kumuphunzitsa Masozi masitepewo kuti adzaponyedwe mwa dongosolo patsiku la ukwatiwo.
Ali mkati mophunzitsana awiriwa adayamba kugwa m’chikondi ndipo pakutha pa miyezi iwiri zinthu zidali zitatheka zokha.
Masozi akuti: “Ndimamukonda Thandie chifukwa cha khalidwe lake labwino.”
Ubwenzi wa awiriwa udayamba kwenikweni m’chaka cha 2010 ndipo adzadalitsa ukwati wawo ku Nkhata Bay Assemblies of God Breakthrough Centre ndipo madyerero adzakhala ku Chilude Peninsula ku Nkhata Bay konko.
Masozi, wachisanu kubadwa m’banja la ana asanu ndi awiri, amachokera m’mudzi mwa Kambale, T/A Mkumbira, Nkhata Bay.
Thandie ndi wachitatu kubadwa m’banja la ana anayi ndipo kwawo ndi kwa Malaza, T/A Malanda m’boma lomweli.
-
Pingback: ‘Kunali ku ukwati wa anzathu’
« Identity crisis: Is PCL private or govt company? Who is a Malawian woman? »